《甘泉宫瓦歌》
清代·林佶

甘泉汉宫遗古瓦，何年弃掷荒陇下。泥沙埋没风雨剥，谁人物色求诸野。

阿兄游宦西入秦，嗜奇好古搜沉沦。西京文字传绝少，何意长生四字完形神。

周围一尺有二寸，水清翡翠光鲜新。非篆非隶含古意，不雕不琢归元淳。

欧阳《集古》见未到，刘攽博雅谁探真。二千馀年复宝重，转忆飞廉太乙俱成尘。

当涂铜雀非侪偶，历十四朝真可久。宝器逾晦逾光明，肯让漳河片瓦传不朽。

作者简介：（1660—?）清福建侯官人，字吉人，号鹿原。康熙五十一年进士，授内阁中书。小楷篆隶师汪琬，笔意刚健，尤精小楷，手写《尧峰文钞》、《渔洋诗精华录》、《午亭文编》皆刊版行世。有《朴学斋集》。